
RAPORT COMUN
asupra  propunerii legislative pentru modificarea Legii nr. 247/2005 privind reforma în domeniile proprietăţii şi  justiţiei, precum şi unele măsuri adiacente, Titlul VI
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi au fost sesizate spre dezbatere în fond, cu propunerea legislativă pentru modificarea Legii nr. 247/2005 privind reforma în domeniile proprietăţii şi justiţiei, precum şi unele măsuri adiacente, Titlul VI,  trimisă cu adresa nr. Pl-x 350 din 20 mai 2010, înregistrată la Comisia pentru agricultură, silvicultură, industrie alimentară şi servicii specifice cu  nr.24/373/21.05.2010, respectiv la Comisia juridică sub nr. 31/541 din 21 mai 2010.
Potrivit prevederilor art. 75 din Constituţia României, republicată, şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a adoptat propunerea legislativă în şedinţa din 17 mai 2010, cu respectarea prevederilor art. 76 alin. (1) din Constituţia României.
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 27 din 12 ianuarie 2010.
Guvernul, prin punctul de vedere  transmis cu adresa nr. 958 din 12 aprilie 2010, nu  susţine adoptarea acestei iniţiative legislative.
Propunerea legislativă supusă dezbaterii are ca obiect de reglementare modificarea Titlului VI al Legii nr. 247/2005 privind reforma în domeniile proprietăţii şi justiţiei, precum şi unele măsuri adiacente.
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă în şedinţa din 30 iunie 2010, iar membrii Comisiei juridice, de disciplină şi imunităţi au examinat propunerea legislativă în şedinţa din 16 iunie 2010.
În urma dezbaterilor, membrii celor două Comisii au hotărât, în unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru modificarea Legii nr. 247/2005 privind reforma în domeniile proprietăţii şi justiţiei, precum şi unele măsuri adiacente, Titlul VI, întrucât textul propus vizează modificarea Legii nr. 1/2000 pentru reconstituirea dreptului de proprietate, şi nicidecum Legea 247/2005, pentru următorul motiv: 
- Prin introducerea unor excepţii de la regimul stabilit de alin.(7) al art.28 din Legea nr.1/2000, până la definitivarea reorganizării în fapt a formelor asociative, înţelegând prin aceasta reluarea funcţionării fireşti a acestora în conformitate cu dispoziţiile legii şi prevederile statutare, ar spori tensiunile sociale existente şi ar putea da naştere unor litigii, punând în pericol stabilitatea circuitului juridic civil.
La dezbateri au fost prezenţi toţi cei 27 de deputaţi, membri ai Comisiei pentru agricultură iar la şedinţa  Comisiei juridice, de disciplină şi imunităţi au participat 15 deputaţi din numărul total de 28 de membri.
În cadrul dezbaterilor amendamentul cuprins în anexă a fost respins. 
În raport cu obiectul şi conţinutul reglementării, propunerea legislativă face parte din categoria legilor organice.
           PREŞEDINTE,                                                     PREŞEDINTE, 
 Prof.univ.dr. Valeriu TABĂRĂ                                    Daniel BUDA
                      SECRETAR,                                                         SECRETAR,
                  Vasile MOCANU                                           Gabriel ANDRONACHE

Consilier parlamentar,                                                                                         Consilier parlamentar,
    Anton Păştinaru





                            Iuliana Fuiorea
ANEXĂ
	Nr. crt.
	Text propunere legislativă
	Text propus
	Motivare

	1.
	Titlul propunerii legislative:

Propunere legislativă pentru modificarea Legii 247/2005 privind reforma în domeniile proprietăţii şi justiţiei, precum şi unele măsuri adiacente, Titlul VI.
	Titlul propunerii legislative:

Lege pentru completarea art.28 din Legea nr.1/2000 pentru reconstituirea dreptului de proprietate asupra terenurilor agricole şi celor forestiere, solicitate potrivit prevederilor Legii fondului funciar nr.18/1991 şi ale Legii nr.169/1997. 
Deputat: Ovidiu Victor Ganţ 
	Propunerea legislativă, în fapt, vizează completarea cu un nou alineat, alin.(9), a art.28 din Legea 1/2000 pentru reconstituirea dreptului de proprietate asupra terenurilor agricole şi celor forestiere. 

	2.
	ARTICOL UNIC: La Titlul VI, art.28 se adaugă al.(9), după cum urmează:
(9) Sunt exceptate de la prevederile alineatelor (7) şi (8) asociaţiile a căror proprietate a rezultat prin cumpărare, fără sprijinul statului şi cărora le revine în întregime exercitarea dreptului de proprietate.
	Articol unic. – După alineatul (8) al articolului 28 din Legea nr.1/2000 pentru reconstituirea dreptului de proprietate asupra terenurilor agricole şi forestiere, solicitate potrivit prevederilor Legii fondului funciar nr.18/1991 şi ale Legii nr.169/1997, publicată în Monitorul Oficial al României, Partea I, nr.8 din 12 ianuarie 2000, cu modificările şi completările ulterioare, se introduce un nou alineat, alin.(9), cu următorul cuprins:
„Sunt exceptate de la prevederile alineatelor (7) şi (8) asociaţiile a căror proprietate a rezultat prin cumpărare, fără sprijinul statului şi cărora le revine în întregime exercitarea dreptului de proprietate.

Deputat: Ovidiu Victor Ganţ
	Pentru o mai bună corelare cu normele de tehnică legislativă.

